A TANÁCS 1182/2005/EK RENDELETE
(2005. július 18.)
a Svájcból származó élő szarvasmarhafélék behozatalára vonatkozó közösségi vámkontingens megnyitása céljából autonóm és átmeneti intézkedések elfogadásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
A Cseh Köztársaság, Észtország, Ciprus, Lettország Litvánia, Magyarország, Málta, Lengyelország, Szlovénia és Szlovákia Európai Unióhoz történt csatlakozását követően az Európai Közösség és a Svájci Államszövetség a 2004. május 19-i kétoldalú csúcstalálkozón megállapodott arról az elvről, hogy az új tagállamok és Svájc között fennálló kétoldalú megállapodások alapján juttatott korábbi preferenciáknak megfelelő kereskedelmi forgalmat az Európai Unió kibővítése után is fenn kell tartani. A felek ezért megállapodtak a vámengedmények kiigazításában az Európai Unió és a Svájci Államszövetség közötti, a mezőgazdasági termékek kereskedelméről szóló megállapodás (1) (a továbbiakban: megállapodás) keretében, amely 2002. június 1-jén lépett hatályba. Ezen engedmények kiigazítása, amelyeket a megállapodás 1. és 2. melléklete sorol fel, magában foglalja nevezetesen egy közösségi vámkontingens megnyitását a 160 kg-ot meghaladó tömegű élő szarvasmarhafélék behozatalára.
(2)
A felek az élő szarvasmarhafélék behozatalára vonatkozóan autonóm intézkedéseket léptettek életbe: a Svájci Államszövetségben határozatlan időre, és az Európai Közösségben 2005. június 30-ig. Azonban a megállapodás 1. és 2. mellékletét módosító határozat kétoldalú elfogadására vonatkozó eljárások a Svájci Államszövetségben még nem zárultak le. Annak érdekében, hogy a kontingens nyújtotta előnyök az említett határozat 2005 vége előtti hatálybalépéséig biztosítottak legyenek, helyénvaló 2005. december 31-ig autonóm és átmeneti alapon vámkontingens keretében másik engedményt nyitni a Svájcból származó élő szarvasmarhafélék behozatalára vonatkozó közösségi vámkontingens megnyitása céljából autonóm és átmeneti intézkedések elfogadásáról szóló, 2004. október 25-i 1922/2004/EK tanácsi rendeletben (2) előírtakkal megegyező feltételek mellett.
(3)
E rendelet végrehajtásának részletes szabályait és különösen a kontingens igazgatásához szükséges rendelkezéseket a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendelet (3) 32. cikkében megállapított rendelkezésekkel összhangban kell elfogadni.
(4)
A megállapodás 4. cikkében említett szabályokkal összhangban a termékeknek Svájcból kell származniuk annak érdekében, hogy részesülhessenek e vámkontingens előnyeiből.
(5)
Az ügy sürgősségére tekintettel a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez és az Európai Közösséget létrehozó szerződéshez csatolt jegyzőkönyv I. cikkének 3. bekezdésében említett hathetes időszak alól mentességet kell biztosítani,
ELFOGADTA EZT A RENDELETET:
1. cikk
(1) Az e rendelet hatálybalépésétől 2005. december 31-ig terjedő időszakra autonóm és átmeneti alapon vámmentes közösségi vámkontingens kerül megnyitásra 2 300 darab 160 kg-nál nagyobb tömegű, Svájcból származó, 0102 90 41, 0102 90 49, 0102 90 51, 0102 90 59, 0102 90 61, 0102 90 69, 0102 90 71 vagy 0102 90 79 KN-kód alá tartozó bármely élő szarvasmarhaféle behozatalára.
(2) Az (1) bekezdésben említett termékekre a megállapodás 4. cikkében előírt származási szabályokat kell alkalmazni.
2. cikk
Az e rendelet végrehajtására vonatkozó részletes szabályokat az 1254/1999/EK rendelet 32. cikkében meghatározott rendelkezésekkel összhangban kell elfogadni.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 18-án.